خطيبتى كانت بتلبس لبس ضيق اوووى قبل الخطوبة و كانت بترتكب مخالفات ياما و مكانش فى اى التزام بالاضافة انها اتعرضت للتحرش من كذا مدرس قبل كده .. هى انسانة كويسة و محترمة و صلحت حاجات كتير لما طلبت منها لكن بالبطييئ وأنا نفسيتى تعبانة من الماضى ومش قادر انسى؟ أعمل ايه؟ الموضوع تاعبنى و مأثر على علاقتنا
هي غلطت إنها قالت لك، وده مش خاص بيك. في اتنين مش بينفع نشاركهم بماضينا، إخوتي وشريك الحياة.! أيوة، عكس الناس ماهي فاكرة ولا متوقعة، وبلاوي سودة بتحصل لما نكسر القاعدة دي، الوالدين هم وضعهم مختلف لأسباب كتير، لكن في أحيان معينة ممكن نشاركهم. ولمعلوماتك: ٩٠٪ من الفتيات في مصر حصلهم تحرش بدرجاته، و٢٥٪ من الفتيات حصلهم إساءة جنسية بدرجاتها. تعامل مع الوضع ده بالشكل اللي يريحك، أنا بتعامل معاه بإني أحاول أن أصنع فرقاً هنا.! وأنت أيضاً تستطيع. دايماً بقول بنحاول منغيرش الناس، ونقبلهم، لكن أنت حاولت تغير، وهي اتغيرت عشانك، تجربتي إنك هتحتاج فترة محترمة تتعافى من آثار ده عليك إذا قررت -وده حقك فعلاً- إنك متكملش. فكر تاني، وحط مميزاتها قصاد عيوبها، واوعى اوعى اوعى تكمل معاها شفقة أو عشان تساعدها أو أي نية من النوعية دي، ستزول السكرة وتبقى الحسرة. بمعنى سخونة المشاعر دي هتروح وتفضل قصاد الإشكال اللي أنت محلتهوش جواك ده، أنت قابلها زي ما هي كدة ولا لأ، ولو قررت إنه لأ، فرجاءً متلعبش في قلوب حد تاني، يا تاخدهم يا تسيبهم من غير ما تلعب فيهم، ومش بلومك والله بس بحطكم أنتم الاتنين في تصوري. وإن قررت تكمل، شوف كدة عيوبك وبلاويك اللي لو عرفتها مش هتقبلك، ممكن أنت معندكش، أنا شخصياً عندي :)